b'\n_START_ARTICLE_\nMotor di\xc3\xa8sel\n_START_PARAGRAPH_\nEl motor di\xc3\xa8sel \xc3\xa9s un tipus de motor de combusti\xc3\xb3 interna que utilitza com a combustible gasoil seguint el cicle termodin\xc3\xa0mic Di\xc3\xa8sel. El seu rendiment real \xc3\xa9s d\'entre un 35% i un 40% i \xc3\xa9s molt utilitzat per a propulsar vehicles.\n_START_SECTION_\nHist\xc3\xb2ria\n_START_PARAGRAPH_\nEl motor di\xc3\xa8sel va ser inventat per l\'enginyer Alemany Rudolf Diesel, que el va patentar l\'any 1892 a Alemanya, Su\xc3\xafssa, el Regne Units i els Estats Units. El motor Di\xc3\xa8sel \xc3\xa9s provat el 1903 per Rudolf Diesel, Adrian Bouchet i Frederic Dyckhoff en un canal franc\xc3\xa8s.\n_START_SECTION_\nPrincipi d\'operaci\xc3\xb3\n_START_PARAGRAPH_\nEl seu funcionament \xc3\xa9s molt similar a un motor de gasolina de quatre temps. (Els n\xc3\xbameros entre par\xc3\xa8ntesis es corresponen als extrems de les transformacions de la figura 2). Es deixa entrar aire dins d\'un cilindre via una v\xc3\xa0lvula d\'admissi\xc3\xb3 (1). Un pist\xc3\xb3 o \xc3\xa8mbol comprimeix l\'aire i, en la m\xc3\xa0xima compressi\xc3\xb3 (2), introdu\xc3\xafm carburant mitjan\xc3\xa7ant un injector o atomitzador. De manera espont\xc3\xa0nia es produeix una combusti\xc3\xb3, l\'augment de la temperatura i la pressi\xc3\xb3, empeny el pist\xc3\xb3 (3) sent el moment on obtenim treball. Un cop finalitzada la combusti\xc3\xb3, el pist\xc3\xb3 torna a comprimir els gasos que s\xc3\xb3n expulsats del cilindre (4) per la v\xc3\xa0lvula d\'escapament. El cilindre torna a expandir-se per deixar espai i aspirar m\xc3\xa9s aire i repetir el cicle (1)._NEWLINE_La caracter\xc3\xadstica m\xc3\xa9s rellevant del cicle di\xc3\xa8sel \xc3\xa9s que en cremar el combustible, l\'expansi\xc3\xb3 dels gasos \xc3\xa9s a pressi\xc3\xb3 constant. Aix\xc3\xb2 s\'aconsegueix amb l\'addici\xc3\xb3 de m\xc3\xa9s combustible mentre la combusti\xc3\xb3 s\'est\xc3\xa0 realitzant. Quan el pist\xc3\xb3 \xc3\xa9s emp\xc3\xa8s per l\'expansi\xc3\xb3 dels gasos, se segueix injectant combustible fins a la meitat del recorregut.\n_START_SECTION_\nAvantatges i desavantatges respecte als motors de gasolina\n_START_PARAGRAPH_\nEn els motors de gasolina s\'injecta el carburant d\'un sol cop i es fa explotar, gran part de l\'energia s\'escapa en forma de calor per les parets, ja que no t\xc3\xa9 temps d\'emp\xc3\xa8nyer el pist\xc3\xb3. En el di\xc3\xa8sel, la combusti\xc3\xb3 \xc3\xa9s m\xc3\xa9s continuada. La "pedalada" \xc3\xa9s m\xc3\xa9s seguida en el recorregut, no tan brusca, millorant notablement el rendiment. _NEWLINE_En els motors de gasolina, el combustible es barreja amb l\'aire abans d\'entrar a la cambra de combusti\xc3\xb3. La temperatura del cilindre no pot ser gaire alta, ja que la barreja s\'inflamaria. Els motors di\xc3\xa8sels no tenen aquesta limitaci\xc3\xb3 i la temperatura de la combusti\xc3\xb3 \xc3\xa9s m\xc3\xa9s alta. Notar que el rendiment d\'un motor t\xc3\xa8rmic dep\xc3\xa8n de la m\xc3\xa0xima temperatura del cicle._NEWLINE_Tot i tenir un bon rendiment per cicle, la pot\xc3\xa8ncia d\'un motor di\xc3\xa8sel queda limitada per les poques revolucions per minut rpm que produeix. L\'expansi\xc3\xb3 a pressi\xc3\xb3 constant requereix un cert temps, impossibilitant que els motors vaguin m\xc3\xa9s enll\xc3\xa0 de les 3500 rpm._NEWLINE_L\'altra caracter\xc3\xadstica que els diferencia dels motor Otto \xc3\xa9s la necessitat de qu\xc3\xa8 el combustible s\'inflami espont\xc3\xa0niament al ser comprimit. Fet que comporta una relaci\xc3\xb3 de compressi\xc3\xb3 de 17 a 25 (els de gasolina uns 5). El volum confinat del cilindre es redueix 20 vegades en avan\xc3\xa7ar el pist\xc3\xb3._NEWLINE_Grans relacions de compressi\xc3\xb3 impliquen un gran esfor\xc3\xa7 i estr\xc3\xa8s en els components del motor, els quals s\'han de refor\xc3\xa7ar i sobredimensionar resultant en un increment del pes del motor.\n_START_SECTION_\nCombustibles utilitzats\n_START_PARAGRAPH_\nEl combustible utilitzat, pot ser gasoli o fueloil, olis tractats (biodi\xc3\xa8sels) o pols de carb\xc3\xb3. Han de ser combustibles que s\'inflamen espont\xc3\xa0niament al sotmetre\'s a grans pressions.\n_START_SECTION_\nAplicacions\n_START_PARAGRAPH_\nHist\xc3\xb2ricament els motors di\xc3\xa8sel s\'han utilitzat en ind\xc3\xbastria pesant (camions, ferrocarrils, vaixells, carros blindats...). Llocs on l\'estalvi en pes de combustible justifica un increment en pes de motor. Tamb\xc3\xa9 destacar la seguretat en accidents al no ser directament inflamable i la fiabilitat.'